‘Vermiste’ Franse seevaarder opgespoorEmmanuel Dailler (Foto: NSRI) Die Franse seevaarder wat verlede maand aan die kus van Houtbaai in die Wes-Kaap spoorloos verdwyn het, is ongedeerd. Emmanuel Dailler (56) het sy familie Sondag in die vroeë oggendure laat weet dat hy veilig in Martinique in die Karibiese Eilande aangekom het. Dit volg nadat Dailler op 2 Maart alleen aan boord van die Akela II van die Houtbaai-seiljagklub na Martinique vertrek het en ná ’n maand nog nie sy bestemming bereik het nie. Kommer het oor Dailler se veiligheid op see ontstaan en ’n soektog is van stapel gestuur. Die Nasionale Seereddingsinstituut (NSRI), wat saam met die Franse owerhede na Dailler help soek het, sê hulle is verlig om te hoor dat hy veilig by sy bestemming aangekom het. “Ons doen ’n beroep op alle seevaarders om te verseker dat hul veiligheidstoerusting, soos EPIRB’s (toestel wat noodsein van ligging aangee), bygewerk en in ’n goeie werkende toestand is, aangesien dit lewensreddend in ’n noodsituasie kan wees. “Sorg dat jy altyd ’n paar kommunikasietoestelle byderhand het om in verbinding te bly wanneer jy lang reise aanpak,” raai die NSRI aan.